
REPUBLIKA HRVATSKA
OPĆINSKI SUD U DUBROVNIKU
STALNA SLUŽBA U KORČULI                                                                                                                                                                                                                						                                                                          
       
                                       
                                                      
                                U   I M E    R E P U B L I K E    H R V A T S K E 

                                                      P R E S U D A



Općinski sud u Dubrovniku, Stalna služba u Korčuli, po sucu pojedincu Željku Bilišu, uz sudjelovanje zapisničara Marije Biliš, u prekršajnom postupku protiv okrivljenika Mensura Hasania, zbog djela prekršaja iz odredbe čl. 289. st.4. Zakona o sigurnosti prometa na cestama ( NN 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22 i 114/22, dalje ZSPNC-a), pokrenutim optužnim prijedlog PGP Gruda od dana 29. listopada 2025.
  


                                                   p r e s u d i o   j e



OKRIVLJENIK: MENSUR HASANI, rođ. 15. prosinca 1984. u Prištini, s prebivalištem u Ljubljani, Zalasohka cesta,   se temeljem odredbe čl. 161.st.6. Prekršajnog zakona (NN 107/07, 39/13, 157/13, 110/15, 70/17, 118/18 i 114/22, dalje PZ-a), OSLOBAĐA  OD OPTUŽBE za djelo prekršaja iz odredbe čl. 289. st.4. ZSPNC-a,  što bi dana 18. listopada 2025. u 02,08 sati na MCGP Karasovići upravljao osobnim automobilom marke "Seat Leon" reg. oznake LJ 73CTM pod zabranom koja je na snazi do 27. listopada 2025.

Temeljem odredbe čl. 140. st.2. PZ-a, troškovi prekršajnog postupka padaju na teret proračunskih sredstava suda.                                                      
    

                                                O b r a z l o ž e n j e

1. PGP Gruda je pod brojem: Kl:211-07/25-1/9593 i Ur.br:511-03-09-25-3 od dana 29. listopada 2025. podnijela optužni prijedlog protiv okrivljenika Mensura Hasania, zbog djela prekršaja činjenično opisanog i pravno kvalificiranog kao u izreci presude. 

2. Naime, dana 18. listopada 2025. PGP Gruda je izdala prekršajni nalog protiv kojeg je okrivljenik pravodobno izjavio prigovor, da bi nakon toga PGP Gruda navedeni prigovor zajedno sa prekršajnim nalogom dostavila ovom sudu na nadležno rješavanje.

3. Ispitujući optužni prijedlog, ovaj sud je utvrdio da djelo na način kako se okrivljeniku stavlja na teret po propisu nije prekršaj.

4. Naime, prema odredbi čl. 289. st.4. ZSPNC-a, propisana je odgovornost vozača koji upravlja vozilom za vrijeme dok mu je vozačka dozvola oduzeta ili je isključen iz prometa, ili mu je izrečena mjera opreza privremenog oduzimanja vozačke dozvole ili zaštitna mjera zabrane upravljanja motornim vozilom, odnosno zabrana korištenja vozačke dozvole ili mu je od strane liječnika koji je obavio pregled ili je liječio vozača ili izabranog liječnika izdano upozorenje o zdravstvenom stanju zbog kojeg vozač privremeno nije sposoban sigurno upravljati vozilom.

5. Obzirom da je sud vezan činjeničnim opisom djela prekršaja, a da u konkretnom slučaju u činjeničnom opisu djela prekršaja nije navedena odluka  kojom bi okrivljeniku bila izrečena zabrana, o kakvoj se zabrani radi, vremenski početak trajanja te zabrane, kategorija vozila kojim bi mu bilo zabranjeno upravljati, ovako činjenično opisano djelo prekršaja ne sadržava odlučne činjenice, tj. konstitutivne elemente prekršaja, te stoga ne predstavlja time prekršaj iz odredbe čl. 289. st.4. ZSPNC-a.  

	6. Budući da zakonski opis prekršaja, odnosno pravno kvalificiranje prekršaja predstavlja podvođenje odlučnih činjenica sadržanim u činjeničnom opisu pod biće odgovarajućeg prekršaja, to znači da sve odlučne činjenice a to su između ostalog konkretne radnje odnosno propusti okrivljenika moraju biti jasno i izrijekom navedeni u činjeničnom opisu prekršaja, jer u protivnom, dakle u nedostatku nekog od konstitutivnih elemenata bića prekršaja u činjeničnom opisu, opisano djelo nije prekršaj. 

	7. Slijedom navedenog odlučeno je kao u izreci presude.

8. Pošto je okrivljenik oslobođen od optužbe za predmetno djelo prekršaja, odučeno je kako troškovi prekršajnog postupka padaju na teret proračunskih sredstava suda.

	                                 Korčula,  16. srpnja 2026.  
   
Zapisničar                                                                                		Sudac         

Marija Biliš                                                                                                  Željko Biliš

UPUTA O PRAVNOM LIJEKU:         

Protiv ove presude  okrivljenik i tužitelj  imaju  pravo žalbe Visokom prekršajnom sudu u Zagrebu. Žalba se podnosi u roku od 8 dana od dana prijema prijepisa presude, pismeno u dva istovjetna primjerka putem ove Stalne službe Općinskog suda u Dubrovniku.

PRESUDU DOSTAVITI:
   
-    tužitelju     
-    okrivljeniku
-    pismohrani

